ธกส.ลุยบัตรเครดิตชาวนา
ทำพร้อมจำนำข้าวเดือนต.ค.ทดลองนำร่องแจกชาวนา5จ.
23 ก.ย. 2554

ทำพร้อมจำนำข้าวเดือนต.ค.ทดลองนำร่องแจกชาวนา5จ.
 ธ.ก.ส. ลุยเปิดตัวรับจำนำควบขึ้นทะเบียนบัตรเครดิตเกษตรกร 7 ต.ค.นี้ เล็งแจกเฉพาะชาวนาก่อน 5,000 ราย ใน 5 จังหวัดนำร่อง 
นายอรุณ เลิศวิไลย์ ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า น.ส.ยิ่งลักษณ์ ชินวัตร นายกรัฐมนตรี มอบนโยบายให้ ธ.ก.ส.เดินหน้าเปิดรับเกษตรกรเข้าโครงการบัตรเครดิตเกษตรกร พร้อมกับโครงการรับจำนำข้าวที่จะเปิดตัวอย่างเป็นทางการในวันที่ 7 ต.ค.นี้ จากเดิมที่ตั้งเป้าหมายให้เริ่มโครงการบัตรเครดิตเกษตรกรในวันที่ 1 พ.ย.นี้ 
ทั้งนี้ เพราะต้องการดึงให้เกษตรกรที่ปลูกข้าวเข้าโครงการก่อน ส่วนเกษตรกรชาวสวนและชาวไร่จะให้เข้าโครงการในระยะต่อไป แต่เนื่องจากต้องเตรียมความพร้อมในเรื่องการวางระบบ จึงคาดว่าจะมอบบัตรเครดิตให้เกษตรกรได้จริงในต้นเดือน พ.ย.นี้ จำนวน 5,000 ใบ ในพื้นที่นำร่อง 5 จังหวัด ได้แก่ เชียงใหม่ พระนครศรีอยุธยา สระบุรี นครราชสีมา และอุดรธานี 
ในเบื้องต้นกำหนดเงื่อนไขบัตรเครดิตเกษตรกรจะปล่อยกู้เพื่อซื้อเมล็ดพันธุ์พืช ปุ๋ย ยาฆ่าแมลงเท่านั้น ซึ่งจะให้วงเงินตามจริงหรือสูงสุดไม่เกิน 70% ของส่วนเหลือเพื่อขาย โดยในช่วง 30 วันแรกปลอดดอกเบี้ย หลังจากนั้นจนถึงเก็บเกี่ยวผลผลิตรัฐบาลจะเป็นผู้รับภาระจ่ายดอกเบี้ย 7% แทนเกษตรกร และหากเก็บเกี่ยวผลผลิตแล้วเกษตรกรยังไม่นำเงินมาชำระหนี้จะถือว่าเป็นหนี้เสีย โดยเกษตรกรต้องจ่ายดอกเบี้ยเองในอัตราผิดนัดชำระหนี้ที่ 13% 
“นายกฯ ต้องการให้ทำโครงการรับจำนำไปพร้อมกับบัตรเครดิตเกษตรกร และในการประชุมร้านค้าที่เข้าร่วมโครงการบัตรเครดิตที่จะจัดขึ้นในวันที่ 15 ต.ค.นี้ คาดว่านายกฯ จะเข้ามาเป็นประธานการประชุมด้วย” นายอรุณ กล่าว 
นายอรุณ ยังได้กล่าวอีกว่า ธ.ก.ส.เตรียมระดมสภาพคล่องเพื่อรองรับกับนโยบายของรัฐบาล ล่าสุดได้ออกโครงการเงินออมเกษียณเพิ่มสุข 2 ตั้งเป้าระดมเงินฝาก 2 หมื่นล้านบาท และคาดว่าจะออกโครงการบัตรเพิ่มทรัพย์เพื่อระดมเงินฝากอีก 2 หมื่นล้านบาทในช่วงเดือน พ.ย.นี้ 
ในปี 2554 ธ.ก.ส. คาดว่าจะสามารถระดมเงินฝากได้สูงกว่าเป้าหมายที่ตั้งไว้ที่ 4 หมื่นล้านบาท จากปัจจุบันธนาคารมียอดเงินฝากคงค้างมากกว่า 7 แสนล้านบาท แบ่งเป็นเงินฝากออมทรัพย์ 4 แสนล้านบาท เงินฝากประจำ 8.1 หมื่นล้านบาท ออมทรัพย์ทวีสิน 1.1 แสนล้านบาท และสลากอีกประมาณ 1.1 แสนล้านบาท